
Szerkezeti paraméterekkel tervezhető termoreszponzív viselkedésű poli(N-izopropil-(met)akrilamid-ko-poli(etilén-glikol)-(met)akrilát) kopolimerek

Napjaink egyik kiemelkedő kutatási irányát képezik a termoreszponzív polimerek, tekintettel széles körű alkalmazási lehetőségeikre a gyógyászattól a nanotechnológiákig. Ennek megfelelően ezen anyagok kritikus szételegyedési hőmérsékletének (CST) előre tervezhető változtatása jelentős fontosságú azok felhasználása szempontjából. A munkám során célom volt, hogy N-izopropil-akrilamid (NIPAAm) és N-izopropil-metakrilamid (NIPMAAm) különböző lánchosszúságú poli(etilén-glikol)-(met)akrilát (PEG(M)A) komonomerek (DEGEEA, mPEGA480, mPEGA640, mPEGMA300, mPEGMA500) felhasználásával gyökös polimerizációt alkalmazva különböző összetételű, biokompatibilis összetevőkből álló random P[NIP(M)AAm-ko-mPEG(M)A] kopolimereket szintetizáljak, és így egy olyan polimer könyvtárat nyerjek, melynek vizsgálatával feltárjam a kopolimerek szerkezete és a termoreszponzív viselkedésük közti összefüggéseket. Az előállított kopolimereket gélpermeációs kromatográfiával és 1H-NMR spektroszkópiával vizsgáltam. Turbidimetriás mérésekkel meghatároztam az LCST típusú homo- és kopolimerek felhősödési (TCP) és kitisztulási (TCL) hőmérséklet értékeit. A mérés eredménye alapján megállapítottam, hogy minden PEG(M)A-alapú komonomer esetén a kopolimerbe beépült PEG(M)A mennyiségével lineárisan változnak a kopolimerek TCP és TCL értékei a vizsgált összetétel tartományban, valamint a változás iránya és mértéke a PEG(M)A komonomer filicitásával jelentősen befolyásolható. Ezen felül a beépített PEG(M)A komonomer ismétlődő egységeinek számával, azaz a PEG(M)A molekulatömegének növelésével a kopolimerek CST értékeinek összetételtől való függésére illeszthető egyenes meredeksége is növekszik. Megállapítottam, hogy mind a NIPAAm, mind a NIPMAAm esetében a TCP és TCL értékek az összetétel mellett a PEG(M)A komonomer etilén-glikol ismétlődő egységeinek számával, azaz két egyszerű szerkezeti paraméterrel skálázhatók a megállapított koefficiensek ismeretében a következő összefüggés szerint:
TC=TC,0+(a+b×lognEG)×XPEG(M)A
ahol a = −1,09 és b = 2,71 a felhősödés, illetve a = −1,02 és b = 2,69 a kitisztulás esetében a NIPAAm, míg a = −1,27 és b = 2,33 a felhősödés, illetve a = −1,28 és b = 2,35 a kitisztulás esetén a NIPMAAm kopolimerjeire. Ez az egyedülálló, eddig az irodalomban tudomásunk szerint nem ismert összefüggés lehetővé teszi előre tervezhető termoreszponzív viselkedéssel rendelkező polimerek előállítását.



